'n Gaap wat jy probeer wegsteek – Is Dit Net Ek Of Is Als Tos? | Watkykjy
'n Gaap wat jy probeer wegsteek
Jy sit in 'n vergadering, 'n uurlange verpligte hel waarvan jy jouself nie kan verskoon nie, en jy kry hoogstens die kans om jou twee sente by te dra in die laaste 5 minute. Dis nie 'n baie groot vergadering nie en dis ook nie baie belangrik nie (nie vir jou nie, in elk geval). Daar is net genoeg mense teenwoordig sodat almal moet aandag gee. Buzz-woorde word rondgegooi, simpel statistieke en Venn-diagramme word op 'n witbord geteken en elke bestuurder voel belangrik. Jy sit en dagdroom oor die sigaret wat jy oor 'n uur kan rook en hoe lekker dit sal wees om die koki-pen te snuif, en jy dink aan plannetjies om vroeg te duik om die gemors van spitsverkeer op die N1 te mis.
Dit is dan wanneer die pawpaw die die fan strike – jy wil gaap, maar jy wil nie jou gevreet ooprek soos 'n wafferse seekoei en punte by die baas verloor in die "belangrike" vergadering nie. Wat doen jy? Jy probeer jou gaap inhou en trek so lang gesig terwyl jy jou smoel probeer toehou. Drie sekondes later traan jou oë. Almal weet jy het gegaap, jou blerrie loser.